Eddy Merckx
Dr Eddy Merckx (* 17. Juni 1945 z Meensel-Kiezegem, Belgie; eigetlig Edouard Louis Joseph Baron Merckx) isch en ehemolige belgische Profi-Velorennfahrer und hüt en Undernähmer. 

Der Merckx isch – gmässe an der Quantität und der Qualität vo siine Siig – der erfolgriichsti männligi Velorennfahrer in der Gschicht vom Velorennsport.  Er het je fümf Mol die beide wichtigste Toure, d Tour de France und dr Giro d’Italia gwunne und eimol d Vuelta a España. Er isch in alle Diszipline vom Velosport hervorragend gsi: Er het Eidagklassiker gwunne, Etapperenne und Sächsdagerenne, er het uf de Bärgetappe dominiert, bim Zitfahre und bi Sprint. Vo 1969 bis 1975 het er siibemol s Super Prestige Pernod Klassemänt gwunne, wo zu säller Zit em spötere Velowältcup- bzw. em UCI-ProTour-Klassemänt entsproche het. Wil er so sehr uf s gwünne us gsi isch, het men em dr «Kannibal» gsait. 

E Mehrheit vo Velosportexperte luegt en hüt as der grössti Velorennfahrer vo allne Zite a., so unter andere der Lance Armstrong, der Bernard Hinault und der Miguel Indurain und d Cycling Hall of Fame.

Zehlt mä alli Renne – also au d «Volksfestrenne», wo z Holland und z Belgie sehr beliebt si, und anderi chliineri Verastaltige – so het der Merckx zwüsche 1965 und 1978 im Ganze über 530 Velorenne gwunne:
 Siig uf der Stross: 525 – drunder Profi-Siig 445
 Siig uf der Bahn: 98
 Siig bi Cyclocross-Renne: 2.
Nume d Französin Jeannie Longo isch mit bishär 1'091 Siig erfolgriicher gsi as är.

Literatur 
 Daniel Friebe: Eddy Merckx: The Cannibal. Ebury Press, 2012, ISBN 978-0-09-194314-1.
 William Fotheringham: Merckx: half man, half bike, London: Yellow Jersey Press, 2012, ISBN 978-0-224-07448-3
 Helmer Boelsen: Eddy Merckx, München, ISBN 978-3767900134

Weblingg 

 Palmarès – Liste vo de Erfolg und Platzierige bi „memoire du cyclisme“
 D Velofirma vom Eddy Merckx
 Artikel über e Stundewältrekord vom Eddy Merckx (änglisch)
 Eddy Merckx Classic – Radmarathon für Jedermann im SalzburgerLand

Noowiis

Velorennfahrer (Belgie)
Wältmeischter (Velosport)
Dopingfall im Velosport
Unternämer, Fabrikant
Belgier
Maa
Läbigi Person